Nuuskommentaar: Geseënde ChristusfeesArgieffoto “Nativity tree 2011” deur Jeff Weese, Flickr via Wikimedia Commons ’n Geseënde Christusfees aan al Maroela Media se nuuskommentaarlesers. Kersfees is die Christen se tweede belangrikste gedenkdag, maar oorheers weens verskeie faktore die belangrikste – die Paasfees. Op 18 Desember het Maroela Media ’n nuuskommentaar gepupbliseer, Geseënde Kersfees of ‘Happy Holidays’? Dit het in hoofsaak gehandel oor pres. Donald Trump wat die eerste Amerikaanse president in ’n geruime tyd was, wat amptelik “Merry Christmas” in plaas van “Happy Holidays” gebruik het. ’n Aantal ander aanslae op die korrekte viering van Kersfees soos die kommersialisering daarvan en die hou van dronknespartytjies is ook onder die loep geneem. Heelwat lesers het egter groot gewag gemaak oor die feit dat Kersfees nie werklik Christus se geboortedag is nie, en dat dit by heidene en paganiste oorgeneem is wat midwinterfeeste gehou het. Van hulle het die vier van Kersfees, en daarby die gebruik van die Kersboom, sterk afgekeur. Die skrywer het dus ’n klein opname los van Maroela Media gedoen om ’n idee te vorm van hoe die gewone mense voel. Onder die wat reageer het tel ’n parlementslid van ’n party wat sy Christelike grondslag sterk stel, en ’n paar ander bekendes. Wat die gebruik van die Kersboom betref, stel iemand van die Boland voor dat mense wat ’n probleem daarmee het, gerus ’n kruis kan gebruik. Die algemene basis is dat dit irrelevant is dat Kersdag (wat nie oral op dieselfde dag gevier word nie) eers ’n spesiale heidense dag was. God is werklik, terwyl die heidense gode mites is. Die gebruik van die ou heidense dae kan as ’n oorwinning van die Christendom oor die heidendom beskou word. (Terwyl baie van die heidene die midwinterfees op 25 Desember gevier het, moes dit dus eintlik 21 Desember gewees het). ’n Leser meen die duiwel kan net in Kersfees wees as Christene hom daar toelaat. Een persoon meld dat daar verskillende gebruike is oor die inspan van die dae van die week (meestal na heidense gode vernoem). (Die gebruik van ’n sewe dae week strek baie ver terug in die geskiedenis en was oorspronklik bereken deur die 28 dae van die maan se omwenteling om die aarde met vier te deel.) Nog ŉ Bolander voel Kersfees moet as Christusfees saam met die familie behou word. Dat ons nie weet op watter dag Jesus gebore is nie, en ook nie watter jaar nie, is ook geen belemmering om dit te vier nie. Jesus is ’n ewigheidswese en het lank voor Sy geboorte bestaan, en so ook na Sy dood en opstanding. Nog ’n leser voel die wyse waarop Kersfees gevier word ’n persoonlike saak is. Hy voel dit bly ’n tyd van liefde, vrede en hand uitsteek na ’n ander… ’n Bekende voel ook Kersfees moet gevier word omdat dit aan Christene die geleentheid bied om die Boodskap tuis te bring. Baie belangrik is dat almal, ook die kinders, saam met die vreugde steeds die werklike Boodskap onthou. Soos die ongebore Johannes die Doper van vreugde gebons het toe die swanger Maria kom besoek aflê het, so kan ons stellig ongeveer 2 000 jaar later ook die vreugde gedenk. Ons kan dit ter harte neem dat dit saliger is om te gee as om te ontvang – en daar is baie mense wat op Kersdag in die een of ander nood verkeer. ŉ Geseënde Christusfees.